KORRALDUS	29.09.2025 nr 637	
Pärnu linnas Väike-Posti tn 6 kinnistu detailplaneeringu koostamise algatamine	
Bisgs H&H OÜ (registrikood 17027210) esindaja Mario Kruuse on Pärnu Linnavalitsusele esitanud Pärnu linnas Väike-Posti tn 6 kinnistu detailplaneeringu algatamise ettepaneku ja lisamaterjalid.

Planeeritav Väike-Posti tn 6 kinnistu (62511:084:1680, sihtotstarve ärimaa 80%, elamumaa 20%, pindala 1424 m²) paikneb eeslinna asumis Hõbe, Väike-Posti, Suur sepa ja Karja tänavate vahelises kvartalis. Kinnistu on hoonestatud. Mootorsõidukite juurdepääs on kinnistule võimalik Hõbe tänavalt.

Pärnu linna asutusüksuste 2025+ üldplaneeringuga paikneb planeeritav kinnistu segahoonestuse maa-alal (S). Segahoonestuse maa-ala valdav otstarve on ametiasutused, kultuuri-, spordi-, haridus- ja meelelahutusasutused, kaubandus-, toitlustus-, teenindus- ja majutusasutused, elamud, väikeettevõtluse ja büroohooned, transpordi kasutust teenindavad hooned, riigikaitsehooned ja muud keskusesse sobiva maakasutuse juhtotstarbega alad. Reeglina on segahoonestuse maa-alal paiknevate hoonete esimestel korrustel avalik funktsioon ja ülemistel korrustel elufunktsioon. Lubatud on ka monofunktsionaalsed hooned, kuid seejuures on vajalik, et suuremas plaanis (kvartal, piirkond) säiliks segahoonestusalale iseloomulik kasutus.

Ala paikneb Pärnu muinsuskatisevööndis, alal kehtib Väike-Posti tn 6 kinnistu detailplaneering.

Detailplaneeringu koostamise eesmärk on suurendada alal kehtivas Väike-Posti tn 6 kinnistu detailplaneeringus määratud põhihoone korruselisust vastavalt üldplaneeringus esitatule (2+katusekorrus) ning näha ette alal oleva hoonestuse likvideerimine. Väike-Posti tänava ääres oleva hoone asemele kavandatakse uus põhihoone, kuhu planeeritakse kuni 10 korterit (elupinnad) ning lisaks lubatakse kavandada kuni 20% äripinda. Nähakse ette ka kuni 30 m²-se abihoone rajamise võimalus. Kavandatav täisehitus kuni 28% krundi pindalast; põhihoone kõrgus kuni 11,5 m, abihoonel 4 m. Parkimine lahendatakse omal kinnistul, tagatakse 1 parkimiskoht korteri kohta, lisandub äriotstarbeline parkimine (normatiivne lahendus 14 kohta). Teedest, platsidest ja hoonetest vabad alad haljastatakse. Minimaalne haljastuse osakaal krundil peab üldplaneeringu kohaselt olema 30%, algatamise joonisel esitatud lahenduses on haljastust kavandatud 38%. Nähakse ette mänguväljak.

Kavandatavad krundi kasutamise otstarbed: EK – korterelamu maa; ÄV – väikeettevõtluse hoone ja -tootmise hoone maa; ÄM – majutushoone maa.

Detailplaneering koostatakse kehtiva üldplaneeringu kohasena.

Lähtudes eeltoodust, planeerimisseaduse § 128 lg 1 ja Pärnu Linnavolikogu 01.02.2018 määruse nr 4 „Planeerimise ja ehitusalase tegevuse korraldamine Pärnu linnas” § 3 p 2 alusel

1. Algatada Pärnu linnas Väike-Posti tn 6 kinnistu detailplaneeringu koostamine. 
Detailplaneeringu koostamise ülesandeks on alale tervikliku planeeringulahenduse kaudu kinnistule sobivaima ehitusõiguse välja selgitamine, arhitektuursete ja linnaehituslike tingimuste ning haljastus-, liiklus- ja parkimislahenduse määramine, kommunikatsioonide kavandamine, vajadusel servituudialade määramine. Kavandatavad krundi kasutamise otstarbed: EK – korterelamu maa, ÄV – väikeettevõtluse hoone ja -tootmise hoone maa, ÄM – majutushoone maa. Pärnu linna asutusüksuste 2025+ üldplaneeringuga paikneb planeeritav kinnistu segahoonestuse maa-alal (S). Detailplaneering koostatakse kehtiva üldplaneeringu kohasena.

Detailplaneeringuga kavandatud tegevused ei tohi põhjustada liigseid häiringuid ümbritsevas linnaruumis ja naaberkinnistutel ning planeerimisel tuleb lähtuda eesmärgist vähendada võimalikult suures ulatuses keskkonnahäiringuid, vältimaks ebasoodsat mõju keskkonnale, sealhulgas keskkonna kaudu toimivat mõju inimese tervisele, heaolule ja varale, kultuuripärandile. Planeeringulahendus peab arvestama avalike ja kaasatavate isikute huvidega. Kavandada sõidukite parkimine, sh manööverdamine omal kinnistul.

2. Kinnitada planeeritava maa-ala asukohaskeem, mis on käesoleva otsuse lahutamatu lisa.

3. Planeerimisosakonnal sõlmida enne detailplaneeringu koostamise alustamist planeerijaga asjakohane leping, sh planeeringu koostamise täpsustatud ajakava.

4. Planeerimisseaduse § 131 kohaselt võib planeeringu koostamise korraldaja detailplaneeringust huvitatud isikuga sõlmida halduslepingu, millega huvitatud isik võtab kohustuse detailplaneeringukohaste ja planeeringulahenduse elluviimiseks otseselt vajalike ning sellega funktsionaalselt seotud rajatiste väljaehitamiseks või väljaehitamisega seotud kulude täielikuks või osaliseks kandmiseks. 

Huvitatud isikul tuleb mõista, et juhul, kui detailplaneeringu alal kavandatakse detailplaneeringu kohaseid rajatisi, siis saab kohalik omavalitsus kehtestada detailplaneeringu üksnes juhul, kui huvitatud isik sõlmib käesolevas punktis nimetatud haldusülesande täitmiseks halduslepingu, mille raames lepitakse kokku ka: 1) detailplaneeringu kohaste rajatiste väljaehitamise kohustuse täitmise tähtaeg, mis ei tohi langeda detailplaneeringualal asuvate ehitiste kasutusloa andmise järgsele ajale; 2) meetmed rajatiste väljaehitamise kohustuse täitmise tagamiseks, milleks on vähemalt rajatiste väljaehitamise kuludele vastava tagatisraha deponeerimine linna arvelduskontol, kuludele vastavas suuruses panga- või finantseerimisasutuse garantii andmine või kinnisasjadele hüpoteekide seadmine; 3) poolte kohustused väljaehitatud rajatiste hooldamise, avaliku kasutamise tagamise ja linnale üleandmiskohustuse täitmiseks, sh vajadusel kinnisasjade üleandmiseks võlaõiguslike kokkulepete sõlmimise tingimused. Huvitatud isikul tuleb haldusülesande täitmisaegne tagatis anda hiljemalt Detailplaneeringu kehtestamise hetkeks kui kokku ei lepita teisiti.

5. Detailplaneeringu koostamisel arvestada detailplaneeringu koosseisu ja vormistamise nõuetega, mis on kättesaadavad Pärnu linna veebilehel. Detailplaneeringu seletuskirja mahus esitada muuhulgas planeeringu elluviimiseks vajalikud tegevused ja nende järjekord.

6. Detailplaneering koostatakse koostöös valitsusasutustega, kelle valitsemisalas olevaid küsimusi detailplaneering käsitleb, sh Päästeameti Lääne päästekeskusega. Detailplaneeringu koostamisse kaasatakse isikud, kelle õigusi võib planeering puudutada, ja isikud, kes on avaldanud soovi olla selle koostamisse kaasatud.

7. Pärnu Linnavalitsus võib detailplaneeringu koostamise lõpetada, kui koostamise käigus ilmnevad asjaolud, mis välistavad planeeringu elluviimise tulevikus või planeeringu koostamise eesmärk muutub oluliselt koostamise käigus.

8. Pärnu Linnavalitsuse planeerimisosakonnal korraldada teate avaldamine Ametlikes Teadaannetes ja Pärnu linna veebilehel 14 päeva jooksul ning ajalehes Pärnu Postimees 30 päeva jooksul detailplaneeringu algatamisest arvates.

9. Korraldus jõustub teatavakstegemisest.
(allkirjastatud digitaalselt)
Romek Kosenkranius
linnapea	(allkirjastatud digitaalselt)
Taavi Käärid
linnasekretär